
	PRANEŠIMAS SPAUDAI: Individualią veiklą vykdę gyventojai raginami nedelsti - pajamas privalu deklaruoti iki gegužės 4 d.


	


2015 m. balandžio 28 d., Kaunas. Kauno apskrities valstybinė mokesčių inspekcija (toliau – Kauno AVMI) primena, kad 2014 m. individualią veiklą pagal pažymą ar su verslo liudijimu vykdę gyventojai iki gegužės 4-osios privalo deklaruoti pajamas. Kauno apskrityje šią prievolę kol kas įvykdė apie 60 proc. gyventojų, besiverčiančių individualia veikla. 

„Kauno apskrities gyventojai, kurie 2014 m. vykdė individualią veiklą pagal pažymą ar su verslo liudijimu, tačiau dar nėra pateikę pajamų deklaracijos, šiomis dienomis gali sulaukti VMI skambučio, kurio metu bus paraginti atlikti šią prievolę. Atkreipiame dėmesį, kad prievolė deklaruoti nesusijusi su veiklos trukme ar uždirbtomis pajamomis – visi gyventojai, nors ir vos 5 dienas vykdę tokią veiklą ar netgi negavę jokių pajamų, privalo pateikti savo pajamų deklaracijas iki gegužės 4-osios“, - teigia Kauno AVMI Mokestinių prievolių departamento direktorė Judita Stankienė.
Kauno AVMI duomenimis, labiausiai suskubti turėtų Kauno miesto ir rajono gyventojai, 2014 m. vykdę individualią veiklą pagal pažymą ar su verslo liudijimu, mat iš jų pajamas šiuo metu yra deklaravę tik kiek daugiau nei pusė. Panaši situacija ir Kaišiadorių bei Kėdainių rajonuose.   

J. Stankienė pažymi, kad iki deklaravimo proceso pabaigos liko nepilna savaitė, į kurią įeina ir ilgasis šventinis savaitgalis, tačiau dar nespėjusiųjų deklaruoti pajamas gyventojų tai išgąsdinti neturėtų – deklaraciją patogiai galima pateikti internetu, per VMI elektroninio deklaravimo sistemą https://deklaravimas.vmi.lt. Jeigu gyventojui deklaruojant vis dėlto riekia išsamesnės specialisto konsultacijos, tuomet į Kauno AVMI jis turėtų suskubti atvykti balandžio 28-30 dienomis ar gegužės 4-ąją, pasikonsultuoti taip pat galima trumpuoju VMI telefonu 1882.
Kauno AVMI primena, kad gyventojams, per 2014 m. mokestinį laikotarpį vykdžiusiems individualią veiklą ir iki gegužės 4 d. nepateikusiems pajamų deklaracijos, pateikusiems ją pavėluotai ar su neteisingais duomenimis, gresia administracinė atsakomybė. Šiems gyventojams mokesčių administratorius gali skirta baudą nuo 57 Eur iki 1158 Eur. Be to, pasibaigus deklaravimo laikotarpiui, už kiekvieną pradelstą dieną skaičiuojami 0,03 proc. delspinigiai.

Šiais metais apskrities gyventojai jau yra pateikę daugiau nei 170 tūkst. pajamų mokesčio deklaracijų, iš kurių net 87 proc. yra pateikta VMI suformuotų preliminariųjų deklaracijų pagrindu, todėl gyventojai tai galėjo atlikti greitai ir patogiai - vos keliais mygtuko paspaudimais. Apskrityje taip pat yra pateikta 8,6 tūkst. turto deklaracijų bei daugiau nei 28 tūkst. prašymų skirti paramą organizacijoms ir partijoms.

Kauno AVMI primena, kad aktualią informaciją mokesčių klausimais, seminarų dalijamąją medžiagą, paaiškinimus ir komentarus galima rasti savarankiškai adresu www.vmi.lt. Pasikonsultuoti su VMI specialistais mokesčių klausimais galima  paskambinus telefonu 1882 arba +370 5 255 3190. Telefonu suteikta konsultacija yra lygiavertė rašytinei, nes pokalbiai yra įrašomi bei saugomi 5 metus.

